<classify> IKIWA imesalia wiki moja kwa huduma za usafi ri wa mabasi kwenda mikoani kutolewa kuanzia saa 11 alfajiri, wananchi wameipongeza hatua hiyo huku wakiomba kuharakishwa kwa agizo ukataji wa tiketi kwa njia ya kielektroniki lililotolewa hivi karibuni na serikali.Mapema wiki iliyopita Naibu Waziri wa Wizara ya Ujenzi, Uchukuzi na Mawasiliano, Atashasta Nditiye alitembelea Kituo Kikuu cha Mabasi cha Ubungo UBT, jijini Dar es Salaam ambapo mbali na kuagiza huduma za usafiri kuanza saa 11 alfajiri, pia aliwataka wenye mabasi kuanza kutoa huduma za tiketi kwa mfumo wa kielektroniki kwa lengo la kurahisisha huduma.Wakizungumza na gazeti hili wananchi hao, walisema kufanyiwa kazi kwa maagizo hayo, kwa kiasi kikubwa kutawasaidia kuwaondolea kadhia mbalimbali wanazozipata katika usafiri huo ukiwemo kwa wapigadebe hususani kipindi hiki ambacho mabadiliko ya ratiba za usafiri huo yanakuja.Mmoja wa wananchi hao aliyejitambulisha kwa Abdallah Swalehe, alisema ni vyema suala hilo likafanyiwa kazi mapema iwezekanavyo ili kuendana na kasi ya mabadiliko ya teknolojia ambayo kwa sasa ndiyo inayotawala maeneo mengi duniani.Kila kitu siku hizi kipo katika mfumo, litakuwa jambo zuri kama wamiliki wa mabasi watatekeleza mapema agizo hilo la serikali, tukiamini pia kwa kiasi kikubwa litatusaidia kuondokana na usumbufu lakini pia kuboresha huduma za usafiri kwa ujumla, alisema Swalehe.Mbali na Swalehe pia Chama cha Kutetea Haki za Abiria CHAKUA kupitia kwa Katibu Mkuu wake, Wilson Mashaka, amesema ukataji wa tiketi kwa njia za kielektroniki, utawasaidia wananchi katika mambo ya msingi, ikiwemo kuwaondolea usumbufu wa kutoka eneo moja kwenda jingine kwa ajili ya kukata tiketi.Alisema kimsingi ingawa suala hilo linaweza kuwa na changamoto zake, ikiwemo ya elimu kwa watumiaji wa huduma, litazoeleka kwa wananchi hao kadri siku zinavyokwenda na hivyo kumaliza kabisa changamoto iliyopo sasa katika utoaji wa huduma hiyo ndani ya sekta ya usafirishaji.Hata hivyo, uchunguzi umebaini kuwa licha ya uwepo wa baadhi ya kampuni za mabasi zinazotoa huduma ya ukataji tiketi kwa njia ya kielektroniki, ni wasafiri wachache ndiyo wanaoutumia mfumo huo huku tatizo hilo likichangiwa na baadhi ya kampuni za mabasi kupinga kutumia mfumo huo.Inadaiwa kuwa baadhi ya kampuni hizo zinaona utumiaji wa mfumo huo kunawaongezea gharama za uendeshaji na hivyo kuona bora tu kuendelea kuwatumia wapiga debe ambao mara nyingi ujira wao ni Sh 1,000 kwa kila abiria atakayempeleka kwa ajili ya kukatiwa tiketi kwa safari husika.Licha ya faida ndogo wanayoipata baadhi ya abiria kutokana na msaada wa kufika katika basi husika na wakati mwingine kupelekwa hadi eneo ambalo basi limeegeshwa, wapo wanaojikuta wakipoteza mizigo yao kutokana na kutokuwepo kwa usalama wa kutosha katika eneo hilo kwa ajili ya kuwadhibiti watu wenye vitendo vya wizi.Awali Naibu Waziri Nditiye aliwataka wamiliki wa mabasi kupitia kwa chama chao TABOA, kuhakikisha wanaharakisha kuingia katika mfumo wa ukatishaji wa tiketi kwa njia ya kieletroki ili kuendana na kasi ya mabadiliko sanjari na kuwaondolea usumbufu wananchi.Mbali na hilo pia aliitaka Mamlaka ya Usafiri wa Majini na Nchi Kavu SUMATRA pamoja na Jeshi la Polisi Kikosi cha Usalama Barabarani kujipanga ndani ya wiki moja kuhakikisha wanasimamia kikamili maagizo aliyoyatoa likiwemo hilo la kuanza kwa huduma za usafiri wa mabasi kuanzia saa 11 alfajiri.  <topic>: KITAIFA 